als_Latn dik_Latn sag_Latn
Banorët e lagjes “2 korriku” në Pejë, që tre vite ishin të shqetësuar me problemet që shkakton një pusetë e kanalizimit.
Kjo e fundit bënte që ujërat e zeza të derdhen mbi rrugën kryesore të lagjes, duke ndotur ambientin dhe duke lëshuar kundërmime gërditëse. Shqetësimi kryesor i banorëve ishte rreziku ndaj shëndetit nga kjo pusetë.
Banori i kësaj lagjeje, Bernard Merdita, tha për KALLXO.com së ka tri vite që ujërat e zezat derdhen mbi rrugën kryesore si shkak i defektit të pusetës.
“Me këtë problem ballafaqohemi që tri vite. Vijnë e ndreqin dhe mbas dy ditëve prapë shpërthen. Kjo është rrugë e kalueshme dhe jetojmë në këtë lagje, por kështu është fëlliqësi e madhe, erë e madhe, nuk mund të rrimë as në ballkon. Këtu ka fëmijë shumë dhe mund të ndodhë ndonjë sëmundje ose diçka tjetër”, tha Merdita.
Kështu kishte thënë banori i shqetësuar për KALLXO.com, javën e kaluar.
Drejtori i Shërbimeve Publike në Pejë, Ukë Selimaj, tha se për raste të tilla bashkëpunojnë me kompaninë rajonale të ujësjellësit dhe kanalizimit “ Hirdodrini”.
“Ka raste kur paraqiten shpesh dëmtime dhe prishje të tilla. Ne bashkë me kompaninë e ujësjellësit i rregullojmë. Ata [Hidrodrini] kanë mjete përkatëse për pastrim të kanaleve të mbyllura, ndërsa në fund intervenojmë ne për t’i rregulluar”, tha Selimaj.
Për këtë rast, KALLXO.com kishte kontaktuar javën e kaluar zyrtarët e kompanisë rajonale “Hirdodrini. Ata thanë se ju duhet një ditë kohë për të mbledhur të dhëna rreth problemit me pusetën.
Mirëpo, menjëherë të nesërmen, punëtorët e kompanisë rajonale të ujësjellësit dhe kanalizimit “Hidrodrini” kishin intervenuar për ta rregulluar problemin.
KALLXO.com sërish tentoi të marrë një prononcim për këtë çështje nga zyrtarët e kompanisë “Hidrodrini”, por ata thanë se mund të përgjigjen pas disa ditëve pasi që janë të angazhuar në punë.
Ndërsa, banori Bernard Merdita, tha për KALLXO.com se menjëherë të nesërmen punëtorët e ujësjellësit kishin punuar disa orë për rregullimin e kanalizimit në lagjen e tyre.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn